b'\n_START_ARTICLE_\nSumelos vienuolynas\n_START_PARAGRAPH_\nSumelos vienuolynas (gr. \xce\xa0\xce\xb1\xce\xbd\xce\xb1\xce\xb3\xce\xaf\xce\xb1 \xce\xa3\xce\xbf\xcf\x85\xce\xbc\xce\xb5\xce\xbb\xce\xac, turk. S\xc3\xbcmela Manast\xc4\xb1r\xc4\xb1)\xc2\xa0\xe2\x80\x93 pastatytas sta\xc4\x8dios uolos skardyje yra Altinder\xc4\x97s sl\xc4\x97nyje netoli Ma\xc4\x8dkos gyvenviet\xc4\x97s, Trabzono provincijoje, Turkijoje. Altinder\xc4\x97s nacionaliniame parke esantis vienuolynas yra \xc5\xa1io regiono lankomiausia turist\xc5\xb3 vieta. Vienuolynas yra 1200\xc2\xa0m vir\xc5\xa1 j\xc5\xabros lygio.\n_START_SECTION_\nIstorija\n_START_PARAGRAPH_\nBizantijos epochos prad\xc5\xbeioje, aplink Trabzon\xc4\x85 esan\xc4\x8diuose kalnuose buvo pastatyta daug vienuolyn\xc5\xb3. Jie buvo krik\xc5\xa1\xc4\x8dioni\xc5\xa1k\xc5\xb3 \xc5\xbeemi\xc5\xb3 pasienio tvirtov\xc4\x97s. Sumelos vienuolynas buvo vienas i\xc5\xa1 did\xc5\xbeiausi\xc5\xb3 \xc4\x8dia esan\xc4\x8di\xc5\xb3 vienuolyn\xc5\xb3. Ne\xc5\xbei\xc5\xabrint, kad Altindere sl\xc4\x97nyje visus metus yra lietingas ir dr\xc4\x97gnas klimatas, \xc5\xa1is vienuolynas i\xc5\xa1silaik\xc4\x97 geriausiai._NEWLINE_Pagal legend\xc4\x85, \xc5\xa1ventos Mergel\xc4\x97s Panagijos Sumelos (gr. \xce\xa0\xce\xb1\xce\xbd\xce\xb1\xce\xb3\xce\xaf\xce\xb1 \xce\xa3\xce\xbf\xcf\x85\xce\xbc\xce\xb5\xce\xbb\xce\xac - i\xc5\xa1 \xcf\x83\xce\xbf\xcf\x85 \xce\x9c\xce\xb5\xce\xbb\xce\xac, t. y.. i\xc5\xa1 \xe2\x80\x9eJuodojo kalno\xe2\x80\x9c) vienuolyn\xc4\x85 pastat\xc4\x97 386\xc2\xa0m. i\xc5\xa1 At\xc4\x97n\xc5\xb3 atvyk\xc4\x99 du vienuoliai, Barnaba (pravoslav\xc5\xb3 vadinamas Varnava) ir Sofronijus, kai kaln\xc5\xb3 oloje rado Mergel\xc4\x97s Marijos ikon\xc4\x85._NEWLINE_Vienuolynas ne kart\xc4\x85 buvo sugriautas, nuniokotas ir v\xc4\x97l atstatytas. VI a. Justiniano I nurodymu vienuolynas buvo atstatytas ir i\xc5\xa1pl\xc4\x97stas imperatoriaus karved\xc5\xbeio Belisarijaus pastangomis._NEWLINE_Bizantijos imperatoriai r\xc5\xabpinosi Sumelos vienuolynu ir jis buvo turtingiausias ir \xc4\xaftakingiausiasTrapezundo imperijos vienuolynas valdant Komnin\xc5\xb3 dinastijai. Vienuolynas dabartines formas \xc4\xafgavo XIII a. valdant Trapezundo imperatoriui Aleksijui III, kai vienuolynas gavo didel\xc4\x99 param\xc4\x85 i\xc5\xa1 imperijos i\xc5\xbedo. Imperatoriaus s\xc5\xabnus Manuilas III ir v\xc4\x97lesni valdovai nuolat r\xc4\x97m\xc4\x97 Sumelos vienuolyn\xc4\x85._NEWLINE_1461\xc2\xa0m. \xc5\xbelugus Trapezundo imperijai, osman\xc5\xb3 sultonas Mehmedas II, sultonato \xc4\xafstatymu, vienuolynui suteik\xc4\x97 teises ir privilegijas, kurias i\xc5\xa1saugojo ir v\xc4\x97lesni imperijos sultonai. Vienuoli\xc5\xb3, piligrim\xc5\xb3 ir keliautoj\xc5\xb3 tarpe Sumelos vienuolynas i\xc5\xa1liko populiarus iki XIX a._NEWLINE_Po Turkijos nepriklausomyb\xc4\x97s karo ir 1923\xc2\xa0m. pasira\xc5\xa1ytos Lozanos sutarties, Turkij\xc4\x85 palikus graikams, Sumelos vienuolynas buvo apleistas. Vienuolyno relikvijos, tarp j\xc5\xb3 ir Panagijos Sumelos ikona, 1931\xc2\xa0m. i\xc5\xa1ve\xc5\xbetos \xc4\xaf Graikij\xc4\x85._NEWLINE_Dabar Sumelos vienuolynas yra turizmo objektas. Turkijos vyriausyb\xc4\x97s u\xc5\xbesakymu yra atliekami restauracijos darbai._NEWLINE_Duomen\xc5\xb3 apie vienuolyno \xc4\xafk\xc5\xabr\xc4\x97j\xc5\xb3 palaidojimo viet\xc4\x85 n\xc4\x97ra, o rugpj\xc5\xab\xc4\x8dio 18 d. yra vienuolyno \xc4\xafk\xc5\xabr\xc4\x97j\xc5\xb3 atminimo diena.\n_START_SECTION_\nSumelos vienuolyno kompleksas\n_START_PARAGRAPH_\nSumelos vienuolyno kompleks\xc4\x85 sudaro: uolos ba\xc5\xbeny\xc4\x8dia, kelios varpin\xc4\x97s, virtuv\xc4\x97, student\xc5\xb3 kambariai, sve\xc4\x8di\xc5\xb3 kambariai, biblioteka ir \xc5\xa1altinis, kur\xc4\xaf graik\xc5\xb3 ortodoksai labai garbina ir vadina \xe2\x80\x9e\xc5\xa0uliniu \xc4\xaf dang\xc5\xb3\xe2\x80\x9c. Pastato keturis auk\xc5\xa1tus u\xc5\xbe\xc4\x97m\xc4\x97 vienuoli\xc5\xb3 gyvenamosios patalpos\xc2\xa0\xe2\x80\x93 72 cel\xc4\x97s, o penktas auk\xc5\xa1tas buvo fortifikacin\xc4\x97 galerija, tarnavusi vienuolyno apsaugai._NEWLINE_\xc4\xae\xc4\x97jime, lygiagre\xc4\x8diai skard\xc5\xbeiui, yra didelis akvedukassu daug ark\xc5\xb3, kuriuo vanduo buvo tiekiamas \xc4\xaf vienuolyn\xc4\x85._NEWLINE_\xc4\xae vienuolyn\xc4\x85 galima patekti tik siaurais, ilgais laiptais. \xc5\xa0alia \xc4\xaf\xc4\x97jimo yra sargybos patalpa. Patekus \xc4\xaf vidin\xc4\xaf kiem\xc4\x85 i\xc5\xa1 kair\xc4\x97s yra keletas vienuolyno pastat\xc5\xb3. Ola, kuri buvo perdaryta \xc4\xaf ba\xc5\xbeny\xc4\x8di\xc4\x85, yra vienuolyno centre. I\xc5\xa1 de\xc5\xa1in\xc4\x97s\xc2\xa0\xe2\x80\x93 biblioteka._NEWLINE_Vidin\xc4\x97s ir i\xc5\xa1orin\xc4\x97s ba\xc5\xbeny\xc4\x8dios ir varpin\xc4\x97s sienos papuo\xc5\xa1tos freskomis. Ba\xc5\xbeny\xc4\x8dia freskomis buvo papuo\xc5\xa1ta Aleksijaus III laikais, o varpin\xc4\x97s\xc2\xa0\xe2\x80\x93 XVIII a. Freskose vaizduojamos scenos i\xc5\xa1 biblijos, daugelis fresk\xc5\xb3 labai pa\xc5\xbeeistos.'